CELEX: 
Language: ro
Date: 2021-05-06 00:00:00
Title: REGULAMENTUL DELEGAT (UE) …/… AL COMISIEI de prelungire a perioadei de tranziție menționate la articolul 89 alineatul (1) primul paragraf din Regulamentul (UE) nr. 648/2012 al Parlamentului European și al Consiliului

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) nr. 648/2012 privind instrumentele financiare derivate extrabursiere, contrapărțile centrale și registrele centrale de tranzacții (EMIR) prevede ca sistemele de pensii care îndeplinesc anumite criterii să beneficieze de o exceptare temporară de la aplicarea obligației de compensare. Această perioadă de tranziție este prevăzută la articolul 89 alineatul (1) din EMIR și este menită să ofere mai mult timp contrapărților centrale (CPC-uri), sistemelor de pensii și membrilor compensatori să dezvolte soluții tehnice viabile care să permită sistemelor de pensii să răspundă cererilor de marje de variație în numerar venite din partea CPC-urilor. 
            
            
               Dat fiind că nu au fost dezvoltate astfel de soluții tehnice viabile, exceptarea temporară a fost prelungită de-a lungul anilor. Cu ocazia recentei revizuiri a EMIR [Regulamentul (UE) nr. 834/2019, „EMIR Refit”], aplicarea exceptării a fost prelungită până la 18 iunie 2021. În conformitate cu articolul 85 alineatul (2), acest termen poate fi prelungit din nou cu maximum doi ani, prin două acte delegate ale Comisiei, fără a se aduce atingere obiectivului final al regulamentului, care rămâne compensarea centrală pentru sistemele de pensii.
            
            
               Prin intermediul prezentului act delegat, Comisia propune prelungirea cu un an a exceptării în vigoare.
            
            
               2.CONSULTĂRI ÎNAINTEA ADOPTĂRII ACTULUI
            
            
               „EMIR Refit” oferă un cadru cuprinzător pentru evaluarea progreselor înregistrarea în dezvoltarea unor soluții viabile. În conformitate cu articolul 85 alineatul (2), Comisia trebuie să pregătească rapoarte anuale în care să evalueze dacă au fost dezvoltate soluții tehnice viabile pentru transferul de către sistemele de pensii a garanțiilor în numerar și a garanțiilor nemonetare ca marje de variație, precum și eventuala necesitate a unor măsuri care să faciliteze respectivele soluții tehnice viabile. ESMA, în cooperare cu EIOPA, ABE și CERS, trebuie să prezinte Comisiei rapoarte anuale pe această temă, pentru a contribui la evaluarea Comisiei. În plus, Comisia are obligația de a constitui un grup de experți format din reprezentanți ai CPC-urilor, ai membrilor compensatori, ai sistemelor de pensii și ai altor părți relevante, care să monitorizeze eforturile acestor entități și să evalueze progresele înregistrate în dezvoltarea de soluții tehnice viabile care să faciliteze compensarea contractelor derivate extrabursiere de către sistemele de pensii. 
            
            
               Comisia a primit rapoartele ESMA în lunile aprilie și decembrie 2020; ESMA a organizat, de asemenea, o consultare publică în perioada 2 aprilie-15 iunie 2020 pentru a colecta o gamă largă de opinii și date, care au stat la baza raportului său din decembrie. 
            
            
               Comisia a organizat reuniuni ale grupului de experți în luna octombrie 2019 și în lunile aprilie și noiembrie 2020 și a publicat primul său raport către colegiuitori în septembrie 2020 [COM (2020) 574 final din 23.9.2020]. În raport, Comisia a concluzionat că, de-a lungul anilor, părțile interesate relevante au realizat progrese în ceea ce privește dezvoltarea de soluții: mai precis, unele CPC-uri au dezvoltat sau sunt pe cale să dezvolte tipuri de „acces facilitat” la piețele repo compensate, pe care sistemele de pensii ar putea furniza garanții în schimbul numerarului
                  1
               ; unele sisteme de pensii compensează deja pe bază voluntară o parte din instrumentele lor derivate, în calitate de clienți ai membrilor compensatori. Raportul respectiv a subliniat, de asemenea, că problema rămasă nerezolvată pentru sistemele de pensii este necesitatea depunerii de marje de variație în numerar în condiții de criză a pieței, când cererile de marjă în numerar din partea CPC-urilor pot deveni semnificative, iar capacitatea sistemelor de pensii de a apela la piața repo poate să nu fie întotdeauna asigurată. 
            
            
               Consultarea publică organizată de ESMA a confirmat, în linii mari, concluziile evidențiate mai sus. În plus, în cadrul acestei consultări publice au fost prezentate o serie de propuneri menite să încerce să rezolve problemele rămase nesoluționate: pe de o parte, necesitatea ca modelele de acces instituite de unele CPC-uri să fie îmbunătățite și mai mult din punct de vedere operațional; pe de altă parte, posibilitatea de a avea în vedere unele modificări specifice în materie de reglementare, care ar putea contribui la facilitarea compensării centrale pentru sistemele de pensii. Având în vedere cele de mai sus, în raportul său din decembrie, ESMA, în cooperare cu EIOPA, ABE și CERS, sugerează ca exceptarea temporară să fie prelungită cu încă un an, până în iunie 2022, pentru a lăsa suficient timp pentru aducerea de îmbunătățiri suplimentare. 
            
            
               Serviciile Comisiei au consultat grupul de experți al Comitetului european pentru valori mobiliare cu privire la propunerea de act delegat de prelungire cu un an a exceptării acordate sistemelor de pensii cu privire la compensarea centrală. În cadrul acestui proces de consultare, s-a cristalizat un consens larg cu privire la această propunere. Unele state membre au subliniat necesitatea colaborării cu întreprinderile din sector și cu autoritățile europene de supraveghere pentru a evita eventuale prelungiri suplimentare.
            
            
            
               Proiectul de act delegat a fost publicat pe portalul pentru o mai bună legiferare timp de patru săptămâni, pentru a se obține feedback din partea publicului. Au fost primite patru răspunsuri, care au fost toate în favoarea prelungirii cu un an a exceptării și care furnizau observații mai generale cu privire la compensarea centrală a sistemelor de pensii. În urma acestei consultări, nu au fost aduse modificări regulamentului delegat.
            
            
               3.ELEMENTELE JURIDICE ALE ACTULUI DELEGAT
            
            
               Dreptul de a adopta un act delegat este prevăzut la articolul 85 alineatul (2) din Regulamentul (UE) nr. 648/2012 privind instrumentele financiare derivate extrabursiere, contrapărțile centrale și registrele centrale de tranzacții (EMIR).
            
            
               REGULAMENTUL DELEGAT (UE) …/… AL COMISIEI
            
            
               din 6.5.2021
            
            
               de prelungire a perioadei de tranziție menționate la articolul 89 alineatul (1) primul paragraf din Regulamentul (UE) nr. 648/2012 al Parlamentului European și al Consiliului
            
            
               (Text cu relevanță pentru SEE)
            
         
         
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții
                  2
               , în special articolul 85 alineatul (2) al treilea paragraf,
            
            
               întrucât:
            
            
               (1)Articolul 89 alineatul (1) din Regulamentul (UE) nr. 648/2012 prevede că, pe o perioadă de tranziție care se încheie la 18 iunie 2021, obligația de compensare prevăzută la articolul 4 din regulamentul respectiv nu se aplică contractelor derivate extrabursiere care au efectul, măsurabil în mod obiectiv, de a reduce riscurile investițiilor care sunt direct legate de solvabilitatea financiară a sistemelor de pensii și nici entităților instituite pentru a oferi despăgubiri membrilor sistemelor de pensii în cazul neîndeplinirii obligațiilor de plată. Această perioadă de tranziție a fost introdusă pentru a se evita efectul negativ al compensării la nivel central a contractelor derivate asupra prestațiilor de pensie ale viitorilor pensionari și pentru a lăsa timp astfel încât să se dezvolte soluții tehnice viabile pentru transferul de către sistemele de pensii a garanțiilor în numerar și a garanțiilor nemonetare ca marje de variație.
            
            
               (2)Articolul 85 alineatul (2) al treilea paragraf din Regulamentul (UE) nr. 648/2012 împuternicește Comisia să prelungească perioada de tranziție de două ori, de fiecare dată cu un an, în cazul în care Comisia concluzionează că nu au fost încă dezvoltate astfel de soluții tehnice viabile și că efectul negativ al compensării la nivel central a contractelor derivate asupra prestațiilor de pensie ale viitorilor pensionari a rămas neschimbat. Articolul 85 alineatul (2) primul paragraf din regulamentul respectiv prevede obligația Comisiei de a întocmi rapoarte anuale până la prelungirea finală a perioadei de tranziție, în care să evalueze dacă au fost dezvoltate astfel de soluții tehnice viabile și dacă este necesară adoptarea unor măsuri de facilitare a acestor soluții tehnice viabile.
            
            
               (3)Primul raport al Comisiei
                  3
                a fost adoptat la 23 septembrie 2020. Raportul a evidențiat faptul că participanții la piață au întreprins eforturi de-a lungul anilor în vederea dezvoltării unor astfel de soluții tehnice viabile și că unele sisteme de pensii au început să compenseze la nivel central o parte din instrumentele lor derivate pe bază voluntară. Potrivit concluziilor raportului, principala dificultate rămasă nesoluționată cu care se confruntă sistemele de pensii este necesitatea de a depune marja de variație în numerar în condiții de criză a pieței, atunci când CPC-urile le pot solicita să depună marje de variație semnificative.
            
            
               (4)Articolul 85 alineatul (2) al doilea paragraf din Regulamentul (UE) nr. 648/2012 prevede, de asemenea, că Autoritatea Europeană pentru Valori Mobiliare și Piețe (ESMA), în cooperare cu Autoritatea Europeană de Asigurări și Pensii Ocupaționale, Autoritatea Bancară Europeană și Comitetul european pentru risc sistemic, trebuie să prezinte Comisiei rapoarte anuale, în care să evalueze, printre altele, dacă CPC-urile, membrii compensatori și sistemele de pensii au întreprins eforturi adecvate și au dezvoltat soluții tehnice viabile care să faciliteze participarea unor astfel de sisteme la compensarea centrală prin depunerea de garanții în numerar și de garanții nemonetare ca marje de variație, inclusiv implicațiile acestor soluții asupra lichidității și a caracterului prociclic al pieței, precum și potențialele lor implicații juridice și de alt tip. În raportul său din 17 decembrie 2020, concluziile ESMA au fost că, de-a lungul anilor, părțile interesate au examinat viabilitatea unora dintre soluțiile propuse pentru atenuarea dificultăților cu care se confruntă sistemele de pensii, soluții care, împreună, ar putea fi în măsură să sprijine sistemele de pensii atât în perioade normale, cât și în condiții de criză. Cu toate acestea, ESMA a concluzionat și că aceste soluții trebuie să fie dezvoltate în continuare sau s-ar putea fi necesar să fie însoțite, în anumite cazuri, de unele modificări în materie de reglementare. Prin urmare, ESMA și-a exprimat opinia că este necesară o prelungire a perioadei de tranziție cu un an.
            
            
               (5)Comisia, ținând seama de raportul ESMA, este de părere că este într-adevăr necesar să se prelungească perioada de tranziție cu un an, astfel încât soluțiile avute în vedere să poată ajunge la maturitate și să poată fi îmbunătățite în continuare.
            
            
               (6)Prin urmare, perioada de tranziție prevăzută la articolul 89 alineatul (1) din Regulamentul (UE) nr. 648/2012 ar trebui prelungită.
            
            
               (7)Prezentul regulament ar trebui să intre în vigoare în regim de urgență, astfel încât perioada de tranziție existentă să fie prelungită înainte de expirarea sa sau cât mai curând posibil după expirare. O intrare în vigoare la o dată ulterioară ar putea genera insecuritate juridică pentru sistemele de pensii în ceea ce privește necesitatea de a începe să se pregătească sau nu pentru viitoarele obligații de compensare,
            
            
               ADOPTĂ PREZENTUL REGULAMENT:
            
            
               Articolul 1
            
            
               Perioada de tranziție prevăzută la articolul 89 alineatul (1) primul paragraf din Regulamentul (UE) nr. 648/2012 se prelungește până la 18 iunie 2022.
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 6.5.2021
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        Un acord de răscumpărare („acord repo”) este un acord de vânzare de titluri de valoare la un preț dat, combinat cu un acord de răscumpărare a titlurilor de valoare respective la un preț convenit la o dată ulterioară. Piața repo asigură legătura dintre firmele care furnizează garanții în schimbul numerarului și firmele care furnizează numerar în schimbul garanțiilor.
               
               
                  
                     (2)
                  
                        JO L 201, 27.7.2012, p. 1.
               
               
                  
                     (3)
                  
                        Raportul Comisiei către Parlamentul European și Consiliu în temeiul articolului 85 alineatul (2) din Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții, astfel cum a fost modificat prin Regulamentul (UE) nr. 834/2019, de evaluare a măsurii în care au fost dezvoltate soluții tehnice viabile pentru transferul de către sistemele de pensii a garanțiilor în numerar și a garanțiilor nemonetare ca marje de variație, precum și a necesității adoptării unor măsuri care să faciliteze respectivele soluții tehnice viabile [COM(2020) 574 final din 23 septembrie 2020].